Han estat publicades en el Diari Oficial de la Generalitat de Catalunya les bases específiques que han de regir la concessió de subvencions en l'àmbit de les lletres [28.2.2020].
En les bases generals, reguladores dels procediments per a la concessió d'ajuts en règim de concurrència tramitats per l'Oficina de Suport a la Iniciativa Cultural, podreu consultar les persones i entitats que es poden beneficiar de les subvencions, els requisits i condicions generals.
La Institució informarà puntualment de la publicació de les noves bases i de les convocatòries dels ajuts que en són competència.
Si necessiteu informació, poseu-vos en contacte amb nosaltres a través del correu [EMAIL]
Subvencions per a la creació, la traducció i la investigació literàries:
L'últim dia del termini de presentació de sol·licituds s'ajorna fins a l' 11 de maig (inclòs) en compliment de la disposició addicional tercera del Reial Decret 463/2020, de 14 de març, pel qual es declara l'estat d'alarma per la gestió de la situació de crisi sanitària ocasionada pel COVID-19.
Subvencions per a la promoció d'activitats literàries
Subvencions per a l'edició d'obres literàries d'especial interès cultural
Subvencions per a entitats articuladores
L'últim dia del termini de presentació de les sol·licituds corresponents als punts 2, 3 i 4 s'ajorna fins al 3 de juny (inclòs) en compliment de la disposició addicional tercera del Reial Decret 463/2020, de 14 de març, pel qual es declara l'estat d'alarma per la gestió de la situació de crisi sanitària ocasionada pel COVID-19.
[Darrera actualització: 12/05/2020]
Subvencions a editorials per a la traducció d'obres literàries
Oberta la convocatòria del 10 de març al 30 d'octubre
Descàrrega de les bases generals reguladores dels procediments per a la concessió d'ajuts.
Descàrrega del document complet de les subvencions en l'àmbit de les lletres
Subvencions concedides per la Institució de les Lletres Catalanes en l'àmbit de les Lletres
Durant els seus vuit-cents anys d'existència, la literatura catalana i l'occitana han estat sotmeses als trasbalsos propis de les diferents situacions legals que les llengües catalana i occitana han patit en els seus diversos territoris.
Això ha marcat la literatura catalana i occitana tant pel que fa a la seva capacitat de difusió i de presència pública com per la seva incardinació en els programes dels centres d'ensenyament i universitaris.
Amb el restabliment de la Generalitat de Catalunya i la recuperació posterior de la Institució de les Lletres Catalanes, i amb la recuperació de l'oficialitat de les llengües catalana i occitana es van començar a convocar els ajuts a la creació literària en llengua catalana en tots els gèneres, modalitats i suports, per estimular-la.
Vist que aquest programa d'ajuts a la creació és molt semblant als que s'ofereixen en altres països europeus amb realitats lingüístiques paral·leles, es manté la línia d'ajuts a la creació literària en llengua catalana.
Com a novetat d'enguany s'hi afegeix la llengua occitana.
Per a la traducció al català i a l'occità d'obres d'especial relleu escrites originàriament en una llengua diferent del castellà.
Les traduccions de qualitat d'obres literàries estrangeres d'especial relleu en les llengües catalana i occitana han caracteritzat sempre, i de manera molt destacable, la nostra cultura.
A través d'aquestes traduccions s'han fet presents en el nostre panorama literari algunes de les obres fonamentals de la literatura.
Per aquest motiu, es convocaran ajuts per traduir al català i a l'occità obres d'especial relleu escrites originàriament en una llengua diferent del castellà, amb la finalitat d'assegurar el temps de dedicació que una bona traducció exigeix i, alhora, per omplir buits respecte de la integració de la literatura universal en la llengua i la cultura catalanes i occitanes.
Els estudis sobre els aspectes més diversos de la producció literària són imprescindibles per configurar el corpus de coneixements bàsics sobre els quals s'articula una literatura viva.
Per això és convenient que la literatura catalana i l'occitana actual puguin consolidar les seves referències històriques i lingüístiques i, alhora, revisar els seus precedents immediats i renovar la seva creativitat sense oblidar-los.
La interrelació adequada entre tradició i progrés que sempre ha caracteritzat la cultura catalana i occitana demana també una interrelació correcta entre els estudis crítics i l'actualitat literària que aquests ajuts volen estimular indirectament.
Un dels mitjans per donar a conèixer la literatura catalana i l'occitana en tots els àmbits i espais és a través dels agents vinculats al territori, des d'entitats locals fins a les diverses associacions sense ànim de lucre amb les quals els autors i la literatura catalans i occitans també poden arribar arreu.
A fi de promoure i donar continuïtat a aquests projectes, que estimulen la interrelació entre la literatura i la societat, es convocaran aquests ajuts per a la realització de projectes de promoció i difusió de la literatura catalana i occitana arreu del domini lingüístic.
Per l'especial interès cultural que suscita la publicació d'obres o autors/es del patrimoni literari català i occità, aquesta línia d'ajuts vol contribuir a la publicació de textos que, tot i la seva escassa vinculació amb el món comercial, presenten unes característiques especials que n'aconsellen la publicació.
Per exemple: autors/es del patrimoni literari català i occità en edicions crítiques, obres completes, material inèdit d'aquests autors, etc.
La vitalitat de la literatura catalana depèn tant de les persones implicades més directament—escriptors i escriptores—, com de les entitats que els donen suport, els aglutinen i els donen a conèixer.
Així mateix, la difusió del nostre patrimoni literari s'impulsa a través de fundacions i associacions professionals.
La interrelació entre aquestes entitats i l'Administració pública n'afavoreix i n'impulsa la projecció.
Per això entenem per agents articuladors les entitats l'existència de les quals està dedicada de manera continuada a la promoció, l'estudi i el foment de la literatura, tant si és en forma d'associació professional, de casa museu com de projecte emblemàtic en el món de les lletres.
Les traduccions de qualitat d'obres literàries escrites originàriament en qualsevol llengua estrangera a la llengua catalana han caracteritzat sempre, i de manera molt destacable, la nostra cultura.
A través de les traduccions s'han fet presents en el nostre panorama literari, a vegades des del mateix moment de la seva aparició, algunes de les obres que han obert nous camins a la literatura.
Cal que es mantingui i s'estimuli aquest signe d'obertura cap a les novetats que es produeixen més enllà del nostre àmbit.
Per aquest motiu, es convoquen uns ajuts a la traducció al català i a l'occità d'obres literàries escrites originàriament en una llengua diferent del castellà, per tal d'assegurar la dedicació que exigeix una bona traducció.